Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
7 Pakuti Melekizedeki uyu, themba la Salemu, wasembe wa Chiuta Wapachanya Nkhanira, wakakumana na Abrahamu apo wakafumanga kukakoma mathemba ndipo wakamutumbika.+
2 Abrahamu wakamupa chakhumi pa vinthu vyose. Chakwamba zina la Melekizedeki likung’anamura kuti, “Themba la Urunji.” Kweniso, iyo ni themba la Salemu, kung’anamura kuti, “Themba la Mtende.”
3 Awiske na anyina ŵakumanyikwa yayi, ndipo palije awo ŵakumanya mukoka wake, panji awo ŵakumanya zuŵa ilo wakababikira na ilo wakafwira, kweni wakulutilira kuŵa wasembe muyirayira, chifukwa wakaŵa nga ni Mwana wa Chiuta.+
4 Wonani umo munthu uyu wakaŵira mukuru, uyo Abrahamu, mutu wa mbumba, wakamupa chakhumi pa viwemi chomene ivyo wakapoka ku nkhondo.+
5 Dango likuti ŵana ŵa Levi+ awo ŵakupokera mulimo wawo wa usembe ŵali na dango lakuti ŵapokenge chakhumi ku ŵanthu,+ ndiko kuti, ku ŵabali ŵawo, nangauli aŵa mbana ŵa Abrahamu.
6 Kweni munthu uyu, uyo wakaŵa wa fuko la Levi yayi, wakapoka chakhumi kwa Abrahamu, ndipo wakatumbika uyo wakaŵa na malayizgo.+
7 Sono palije uyo wangasuska kuti muchoko wakutumbikika na mukuru.
8 Ndipo kunyake, ŵanthu awo ŵakufwa ndiwo ŵakupokera vyakhumi, kweni kunyake uyo wakupokera ni uyo lemba likumupanikizgira kuti ngwamoyo.+
9 Tingayowoyaso kuti nanga ni Levi, uyo wakupokera vyakhumi, nayo wakapeleka vyakhumi kwizira mwa Abrahamu.
10 Pakuti wakaŵa wachali mu chiwuno cha sekuru wake apo Melekizedeki wakakumananga nayo.+
11 Kuŵenge kuti ŵanthu ŵakuŵa ŵakufikapo kwizira mu usembe wa Levi+ (pakuti ukaŵa chigaŵa cha Dango ilo likapelekeka ku ŵanthu), kasi mphanyi pakakhumbikwangaso wasembe munyake wakuyana na Melekizedeki,+ uyo wakupambana na Aroni?
12 Pakuti usembe ukusintha, ntchakweneleraso kusintha Dango.+
13 Munthu uyo vinthu ivi vikumuyowoyekera wakafuma mu fuko linyake, ilo mundafumepo munthu wakuteŵetera pa jotchero.+
14 Chifukwa tikumanya kuti Fumu yithu yili kufuma mu fuko la Yuda,+ kweni Mozesi wakayowoyapo yayi kuti ŵasembe ŵafumenge mu fuko ili.
15 Sono fundo iyi yikupulikikwa makora chomene para pakuwuka wasembe munyake+ nga ni Melekizedeki,+
16 uyo wazgoka wasembe, kuyana na dango ilo likuthemba pa vinthu vya mu charu yayi, kweni kuyana na nkhongono za umoyo wambura kuparanyika.+
17 Pakuti Malemba ghakumuchitira ukaboni kuti: “Ndiwe wasembe muyirayira nga umo vikaŵira na Melekizedeki.”+
18 Ntheura, dango lakwamba likuŵikika pamphepete chifukwa ndakulopwa na lakutondeka.+
19 Palije icho Dango lili kuchizgora chakufikapo,+ kweni chigomezgo chiwemi+ ndicho chikutovwira kusendelera kwa Chiuta.+
20 Kweniso Chiuta wakalapa kuti wamupenge Yesu usembe,
21 (pakuti pali ŵanthu awo ŵazgoka ŵasembe kwambura chilapo, kweni uyu wazgoka wasembe na chilapo cha Uyo wakamuyowoyera kuti: “Yehova walapa chilapo, ndipo wasinthenge yayi maghanoghano, wati: ‘Ndiwe wasembe muyirayira’”),+
22 ntheura Yesu nayo wazgoka chikholi cha phangano liwemi chomene.+
23 Kweniso, ŵanandi ŵakachitanga kuhalirana pa usembe+ chifukwa chakuti nyifwa yikaŵakanizganga kulutilira kuŵa ŵasembe.
24 Kweni pakuti iyo wakukhalilira wamoyo muyirayira,+ usembe wake ulije ŵahaliri.
25 Ntheura wakumanya kuŵaponoska awo ŵakusendelera kwa Chiuta kwizira mwa iyo, chifukwa ngwamoyo nyengo zose ndipo wakuŵaŵeyelelera kwa Chiuta.+
26 Pakuti ntchakwenelera kwa ise kuŵa na wasembe mukuru wanthena, uyo ngwakugomezgeka, wambura mulandu, wambura kufipirwa,+ wakupatulika ku ŵakwananga, na wakukwezgeka kuluska machanya.+
27 Iyo wakupambana na ŵasembe ŵakuru ŵara, chifukwa wakukhumbikwira kupeleka sembe zuŵa lililose yayi,+ chakwamba za kwananga kwake ndipo pamanyuma za kwananga kwa ŵanthu.+ Wakachita ichi kamoza pera apo wakajipeleka.+
28 Pakuti Dango likwimika ŵanthu awo mbakulopwa kuŵa ŵasembe ŵakuru,+ kweni mazgu gha chilapo+ agho ghakiza pamanyuma pa Dango ghakimika mwana, uyo wazgoka wakufikapo+ muyirayira.
Tumizgani
Tumizgani
Ŵahebere 7
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=58&Chapter=7&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D58%26Chapter%3D7%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn kor_Hang lua_Latn tum_Latn eng_Latn